— Гэты помнік горадабудаўніцтва ў Мінску — другі паводле сваёй значнасці пасля цэнтральнага праспекта, — перакананы былы начальнік упраўлення па ахове гісторыка-культурнай спадчыны і рэстаўрацыі Міністэрства культуры Ігар Чарняўскі. — Безумоўна, архітэктура завадскога пасёлка не мае такога параднага характару, але… нават у гэтым праяўляецца яе каштоўнасць — як прыкладу стварэння ідэальнага жыццёвага асяроддзя не для эліты, але для простых грамадзянаў. Іншыя падобныя кварталы, што з’явіліся ў сталіцы БССР у паваенны час (напрыклад, тая ж Асмалоўка, праект якой так і не быў рэалізаваны поўнасцю), з пункту гледжання архітэктурнай ідэі падаюцца куды менш цікавымі.